## Zakon o izmjenama i dopunama Zakona o preuzimanju saveznih zakona iz oblasti mirovinskog i invalidskog osiguranja i doplatka za djecu vojnih osiguranika koji se u Republici Hrvatskoj primjenjuju kao republički zakoni

### NN 73/1991 (31.12.1991.), Zakon o izmjenama i dopunama Zakona o preuzimanju saveznih zakona iz oblasti mirovinskog i invalidskog osiguranja i doplatka za djecu vojnih osiguranika koji se u Republici Hrvatskoj primjenjuju kao republički zakoni

# SABOR REPUBLIKE HRVATSKE

Na temelju članka 89. Ustava Republike Hrvatske a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o izmjenama i dopunama Zakona o preuzimanju saveznih zakona iz oblasti mirovinskog i invalidskog osiguranja i doplatka za djecu vojnih osiguranika koji se u Republici Hrvatskoj primjenjuju kao republički zakoni

Proglašavam Zakon o izmjenama i dopunama Zakona o preuzimanju saveznih
organa iz oblasti mirovinskog i invalidskog osiguranja i doplatka za djecu
vojnih osiguranika koji se u Republici Hrvatskoj primjenjuju kao republički
zakoni, kojeg je Sabor Republike Hrvatske donio na sjednicama Vijeća udruženog
rada 29. prosinca 1991, Vijeća općina 29. prosinca 1991. i Društveno-političkog
vijeća 29. prosinca 1991.

Klasa: 011-01/91-01/185

Urbroj : 71-91-1

Zagreb, 31. prosinca 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o izmjenama i dopunama Zakona o preuzimanju saveznih zakona iz oblasti mirovinskog i invalidskog osiguranja i doplatka za djecu vojnih osiguranika koji se u Republici Hrvatskoj primjenjuju kao republički zakoni

Članak 1.

U Zakonu o preuzimanju saveznih zakona iz oblasti mirovinskog i invalidskog
osiguranja i doplatka za djecu vojnih osiguranika koji se u Republici Hrvatskoj
primjenjuju kao republički zakoni ("Narodne novine", br. 53/91.),
naziv zakona mijenja se i glasi: "Zakon o preuzimanju saveznog zakona
iz oblasti mirovinskog i invalidskog osiguranja vojnih osiguranika koji
se u Republici Hrvatskoj primjenjuje kao republički zakon."

Članak 2.

Članak 1. mijenja se i glasi: "Zakon o mirovinskom i invalidskom
osiguranju vojnih osiguranika ("Službeni list SFRJ", br. 7/85.,
74/87. i 20/89.) preuzima se i primjenjuje u Republici Hrvatskoj kao republički
zakon."

Članak 3.

Iza članka 3., dodaju se članci 3a., 3b., 3c., 3d. i 3e. koji glase:
"Članak 3a. Djelatnim vojnim osobama i osobama na službi u oružanim
snagama Republike Hrvatske (u daljnjem tekstu: vojni osiguranici) osiguravaju
se prava iz mirovinskog i invalidskog osiguranja po odredbama Zakona o
mirovinskom i invalidskom osiguranju vojnih osiguranika ("Službeni
list SFRJ", br. 7/85., 74/87. i 20/89. i "Narodne novine",
br. 53/91.). Članak 3b. Državljani Republike Hrvatske s neprekidnim prebivalištem
u Republici Hrvatskoj, koji je pravo na mirovinu i druga novčana primanja
(doplatak za pomoć i njegu i novčana naknada za tjelesno oštećenje) ostvario
u Zajednici socijalnog osiguranja vojnih osiguranika prije 8. listopada
1991. i kojemu je ta zajednica obustavila isplatu mirovine i drugih novčanih
primanja, odredit će se počevši od 1. siječnja 1992. isplata akontacije
na ta primanja. Akontacija mirovine određena prema stavku 1. ovoga članka
isplaćivat će se u visini 50% od pripadajuće svote mirovine u mjesecu prosincu
1991. godine, ali najviše do iznosa dva prosječna osobna dohotka u Republici
Hrvatskoj za zadnje tromjesečje. Članak 3c. Akontacija mirovine iz članka
3b. ovoga zakona ne može mjesečno iznositi više od svote najviše starosne
mirovine određene prema Zakonu o mirovinskom i invalidskom osiguranju ("Narodne
novine", br. 26/83., .5/86., 42/87., 34/89., 57/89., 40/90. i 9/91.
- u daljnjem tekstu: Zakon), ni manje od granične svote najnižega mirovinskog
primanja radi određivanja zaštitnog dodatka po propisima Zakona i općeg
akta Republičkog fonda mirovinskog i invalidskog osiguranja radnika Hrvatske
(u daljnjem tekstu: Republički fond radnika). Akontacija drugih novčanih
primanja isplaćivat će se u svoti koja je pripadala za mjesec prosinac
1991. godine, ali najviše u svoti koja pripada korisnicima tih prava u
Republičkom fondu radnika. Usklađivanje mirovina, odnosno akontacija mirovina
i drugih novčanih primanja, obavljat će se u skladu sa Zakonom i općim
aktom Republičkog fonda radnika. Članak 3d. Pravo na doplatak za djecu
vojni osiguranici i korisnici mirovina iz članka 3b. ovoga zakona ostvaruju
pod uvjetima i na način utvrđen Zakonom o doplatku za djecu ("Narodne
novine", br. 44/77., 52/85. i 8/90.) i ovim zakonom. Članak 3e. Akontacija
mirovine i drugih novčanih primanja te doplatak za djecu neće se odrediti,
odnosno obustavit će se isplata osobi za koju je nadležno tijelo državne
vlasti pokrenulo postupak zbog poduzimanja ili pripremanja kažnjivih djela
ili propuštene činidbe propisane u glavi XX. Krivičnog zakona Republike
Hrvatske. Za slučaj obustavljanja postupka iz stavka 1. ovoga članka ili
donošenja oslobađajuće presude odredit će se akontacija mirovine i druga
novčana primanja te doplatak za djecu odnosno obustavljena mjesečna novčana
primanja naknadno se isplaćuju."

Članak 4.

Poslove primjene ovoga zakona obavljat će Republički fond radnika u
postupku i na način utvrđen Zakonom.

Članak 5.

Sredstva za provedbu ovoga zakona osiguravaju se Republičkom fondu radnika
iz proračuna Republike Hrvatske na temelju mjesečnog obračuna.

Članak 6.

Ovaj zakon stupa na snagu danom objave u "Narodnim novinama",
a primjenjivat će se od 1. siječnja 1992. godine.

Klasa: 140-01/91-01/16

Zagreb, 28. prosinca 1991.

SABOR REPUBLIKE HRVATSKE

Predsjednik Vijeća udruženog rada

**mr. Ivan Matija, v. r.**

Predsjednik Vijeća općina

**Luka Bebić, dipl. lng., v. r. .**

Predsjednik Društveno-političkog vijeća

**Vice Vukojević, dipl. Iur., v.r.**

Predsjednik Sabora

**dr. Žarko Domljan, v. r.**

Zakon, NN 73/1991-1894